text: 10-årige Louis er tambourmajor: - Det fedeste er at gå forrest
  29 juni 2017 kl. 18.57
  Louis Daugaard går forrest for Vejen Garden, når Bygardernes DM indtager byen. 
  De kommende dages DM for Bygarder begyndte for alvor ved 17-tiden torsdag. Og Vejen Garden har bare 10-årige Louis Daugaard helt i front. Louis er tambourmajor.
  - I starten var det svært, men nu, hvor man kan tingene, er det ikke så svært. Det fedeste er, at man går forrest, siger 10-årig Louis om tjansen forrest.
  Men Louis Daugaard er ikke alene om at være en del af Vejen Garden. Daugaard senior, altså Louis’ far, Henning Daugaard, er trækbasunspiller i Vejen Garden.
  - Vi kan snakke om det og grine af det sammen. Jeg kan hjælpe ham, og det kan jeg mærke, at det også giver mig noget, fortæller far Henning Daugaard.
  - Så hygger man sig sammen og får talt godt ud om tingene, siger junior Daugaard.
  I denne weekend deltager 31 danske bygarder med i alt 1200 bygardere. I fremtiden regner Louis Daugaard også med at være en del af Vejen Garden.
  - Jeg stopper til svømning her efter sommerferien, og så skiller jeg mig af med fodbold her til vinter. Der er ikke plads til det, for jeg vil hellere være med i garden, siger Louis Daugaard – og faren er tilfreds med det valg:
  - Der løber en smule stolthed igennem kroppen, det kan jeg ikke løbe fra.
  
  